《采莲词》
明代·文嘉

摇棹若耶津，红妆映水新。歌声何处起，愁杀采香人。

共入荷花去，隔花闻笑语。击桨溅红裳，同来采莲女。

秋水滩滩碧，荷花渚渚香。荡舟莫击楫，沙上有鸳鸯。

双双采莲女，各各有春心。谁歌竹枝调，春心应更深。

朝朝采莲去，暮暮采莲归。朝暮空相守，思郎心欲飞。

采莲复采莲，花尽恐伤藕。拨棹出花去，女伴争前后。

舟中采莲女，岸上游冶子。两意暂相窥，无由得双美。

妾欲向花语，花应对妾羞。溪花与溪女，相妒几时休。

作者简介：文嘉（1501～1583），字休承，号文水，明湖广衡山人，系籍长州（今江苏苏州）。文徵明仲子。吴门派代表画家。初为乌程训导，后为和州学正。能诗，工书，小楷清劲，亦善行书。精于鉴别古书画，工石刻，为明一代之冠。画得徵明一体，善画山水，笔法清脆，颇近倪瓒，着色山水具幽澹之致，间仿王蒙皴染，亦颇秀润，兼作花卉。